פירוש נוסף ערך זה עוסק בזמרת ושחקנית גרמנייה. אם התכוונתם לעיר ואתר מורשת עולמית ביפן, ראו ניקו (עיר).

**קריסטה פּאפגן** (גרמנית: **Christa Päffgen**;‏ 16 באוקטובר 1938 – 18 ביולי 1988) הייתה דוגמנית, זמרת ושחקנית גרמנייה, ידועה בשם הבמה **ניקו**.

ביוגרפיה
--------

ניקו נולדה בגרמניה. לאחר שעזבה את בית הספר בגיל 13, פנתה לדוגמנות. בראשית דרכה כדוגמנית פגשה בצלם אופנה אשר העניק לה את הכינוי שליווה אותה בכל דרכה המקצועית **ניקו**. השם ניתן לה בעקבות שמו של הקולנוען ניקו פפטקיס. קריירת הדוגמנות של ניקו שגשגה, והיא עזבה את ברלין ועברה לפריז שם דגמנה למגזיני האופנה המובילים של סוף שנות ה-50.
במהלך תקופה זו, פעלה כדוגמנית במספר מדינות שונות באירופה, ובכך רכשה שליטה במספר רב של שפות: גרמנית, אנגלית, איטלקית, ספרדית וצרפתית.

לאחר שהופיעה במספר פרסומות בטלוויזיה, החלה לקבל תפקידים בסרטי קולנוע, כשהבולט בהם הוא תפקידה בסרטו של פדריקו פליני לה דולצ'ה ויטה. בשלב זה, עזבה ניקו את אירופה ועברה לניו יורק במטרה ללמוד משחק. בשנת 1963 קיבלה ניקו את התפקיד הראשי בסרטו של ז'ק פוטרנד Strip-Tease, לו גם הקליטה את שיר הנושא אותו כתב המוזיקאי סרז' גינזבורג. במקביל הביאה לעולם את בנה ארי שנולד לה מהשחקן אלן דילון.

בשנת 1965 בעקבות היכרותה עם חבר להקת הרולינג סטונז בריאן ג'ונס, הקליטה את הסינגל "I'm Not Sayin'". זמן קצר לאחר מכן כתב עליה המוזיקאי בוב דילן את שירו "I'll Keep It With Mine".

באותה התקופה הצטרפה ניקו לחבורתו הססגונית של האמן אנדי וורהול ואיתו שיתפה פעולה במספר מסרטיו הניסיוניים. במקביל החלה להתערות בחברתם של חברי להקת מחתרת הקטיפה שפעלה מתוך חלל העבודה של וורהול, ויחד שיתפו פעולה בהופעותיהם, כשהם ניגנו על הבמה וורהול הקרין מסרטיו על חברי הלהקה והבמה. באלבום הבכורה של להקת מחתרת הקטיפה, The Velvet Underground and Nico, שיצא בשנת 1967, שרה ניקו שלושה סולואים, ובחלק מהשירים ביצעה קולות רקע.

באותה תקופה הייתה ניקו במערכות יחסים זוגיות עם מספר מוזיקאים, ביניהם חבר להקת הרולינג סטונז בריאן ג'ונס, סולן מחתרת הקטיפה לו ריד, שותפו ג'ון קייל, סולן להקת הדלתות ג'ים מוריסון וכן סולן להקת הסטוג'ס איגי פופ.

לאחר סיום הפרויקט המשותף לניקו ולמחתרת הקטיפה, פרשה ניקו מהחבורה והחלה לפעול כזמרת עצמאית. כבר באותה שנה, הוציאה את אלבומה הראשון Chelsea Girl. אלבום זה בעל גוון אקוסטי כלל שירים מאת בוב דילן, ג'קסון בראון, טים הרדין וחברי להקת "מחתרת הקטיפה". ניקו סיפרה כי לא אהבה את התוצאה הסופית, ורצתה להוסיף עוד גיטרות ופחות מיתרים, אך חברת ההקלטה לא הסכימה.

שנתיים לאחר מכן, בשנת 1969, כתבה ניקו את כל שירי האלבום The Marble Index. את העיבודים לאלבום יצר חבר מחתרת הקטיפה ג'ון קייל.

בשנות ה-70, הקליטה ניקו שלושה אלבומים: Desertshore (1970), The End (1973), June 1, (1974). את כל שלושת האלבומים הפיק ג'ון קייל שגם השתתף בנגינה. באלבום Desertshore התארח המוזיקאי בריאן אינו.

בשנות ה-80, הקליטה ניקו שני אלבומים; את הראשון הוציאה בשנת 1981 Drama of Exile - אלבום ששילב מוזיקת רוק עם מקצב מזרח-תיכוני. אלבומה האחרון של ניקו יצא בשנת 1985 ונקרא Camera Obscura, אלבום זה כלל מוזיקה ניסיונית ברובה בעלת גוון ג'אזי ברובה.

ב-18 ביולי 1988, במהלך חופשה עם בנה ארי באיביזה, ניקו נפלה בזמן רכיבה על אופניים. נהג מונית שעבר באזור ומצא אותה חסרת הכרה ניסה לטפל בה ולקח אותה לבית חולים. בעקבות טעות באיבחון חשבו שמדובר בהתייבשות אך לאחר המוות נמצאו סימנים לדימום מוחי שנגרם בעקבות הנפילה. ניקו נטמנה בבית הקברות בו גם נטמנה אמה בברלין שבגרמניה.

לאחר מותה הוצאו לאור מספר אלבומים המתעדים הופעות חיות וכן הקלטות שטרם ראו אור. כמו כן, הוצאו ביוגרפיות וסרטים תיעודיים על חייה וכן אתר אינטרנט פעיל.

דיסקוגרפיה
----------

| שנה | שם האלבום |
| --- | --- |
| 1963 | Strip-Tease (French Recording) *UNRELEASED* |
| 1965 | *I'm Not Sayin'/The Last Mile (45 RPM Single)‎* |
| 1967 | *The Velvet Underground and Nico* |
| 1967 | *Chelsea Girl* |
| 1969 | *The Marble Index* |
| 1970 | *Desertshore* |
| 1973 | *The End* |
| 1974 | *June 1, 1974* |
| 1981 | *Drama of Exile* |
| 1982 | *Do or Die: Nico in Europe* (tour diary)‎ |
| 1985 | *Nico Live in Pécs* |
| 1985 | *Camera Obscura* |
| 1986 | *Live Heroes* |
| 1986 | *Behind the Iron Curtain* |
| 1987 | *Nico in Tokyo* |
| 1988 | *Fata Morgana (Nico's Last Concert)‎* |
| 1989 | *Hanging Gardens* |
| 1994 | *Heroine* |
| 2002 | *Innocent & Vain* |

קישורים חיצוניים
----------------

ויקישיתוף מדיה וקבצים בנושא **ניקו** בוויקישיתוף
* אתר האינטרנט הרשמי של ניקו

* ניקו, במסד הנתונים הקולנועיים IMDb (באנגלית)

* ניקו, באתר AllMovie (באנגלית)

* ניקו, באתר Rotten Tomatoes (באנגלית)

* ניקו, במסד הנתונים הקולנועיים KinoPoisk (ברוסית)

* ניקו, באתר אייטונס (באנגלית)

* ניקו, באתר ספוטיפיי

* ניקו, באתר Last.fm (באנגלית)

* ניקו, באתר AllMusic (באנגלית)

* ניקו, באתר MusicBrainz (באנגלית)

* ניקו, באתר דיזר

* ניקו, באתר Discogs (באנגלית)

* ניקו, באתר SecondHandSongs

* ניקו, באתר בילבורד (באנגלית)
* על הוצאתם מחדש של אלבומיה המוקדמים, באתר וואלה!, 31 במאי 2007
* ניקו, באתר "Find a Grave" (באנגלית)

הערות שוליים
------------

1. ↑  Serge Mironneau, Nico Biography, באתר SMironne

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX1079100
* BnF: cb13897954x (data)
* GND: 119073285
* ICCU: UBOV511069
* ISNI: 0000 0001 2129 1239
* LCCN: nr89011698
* MusicBrainz: 37c61bf2-5fb1-47ae-9605-80025d956958
* NDL: 00621212
* NKC: xx0004442
* NLG: 73277
* NLP: a0000002910865
* NTA: 100039928
* SUDOC: 067351956
* VIAF: 39562817
* WorldCat: lccn-nr89011698

 |